Návrh na začatie prejudiciálneho konania, ktorý podal Landgericht Düsseldorf (Nemecko) 26. októbra 2023 – flightright GmbH/Etihad Airways P.J.S.C.
(vec C-642/23, flightright)
Jazyk konania: nemčina
Vnútroštátny súd, ktorý podal návrh na začatie prejudiciálneho konania
Landgericht Düsseldorf
Účastníci konania pred vnútroštátnym súdom
Odvolateľka: flightright GmbH
Odporkyňa v odvolacom konaní: Etihad Airways P.J.S.C.
Prejudiciálne otázky
Má sa článok 8 ods. 1 písm. a) v spojení s článkom 7 ods. 3 nariadenia o právach cestujúcich1 vykladať v tom zmysle, že ide o platný písomný súhlas cestujúceho s náhradou nákladov na letenku v podobe cestovných poukážok a kreditu, ak si cestujúci prostredníctvom internetovej stránky leteckej spoločnosti sám zriadil elektronické zákaznícke konto, na ktoré by mu mali byť prevedené cestovné poukážky a kredit, bez toho, aby svoj súhlas s týmto druhom náhrady potvrdil vlastným podpisom?
Ak je odpoveď na prvú otázku kladná: Môže cestujúci súhlas s náhradou nákladov na letenku v podobe cestovných poukážok a kreditu, ktorý raz platne udelil, odvolať a opäť požadovať plnenie zaplatením v peňažných prostriedkoch, ak letecká spoločnosť prisľúbené cestovné poukážky a kredit následne nepripíše na zákaznícke konto?
____________
1 Nariadenie Európskeho parlamentu a Rady (ES) č. 261/2004 z 11. februára 2004, ktorým sa ustanovujú spoločné pravidlá systému náhrad a pomoci cestujúcim pri odmietnutí nástupu do lietadla, v prípade zrušenia alebo veľkého meškania letov a ktorým sa zrušuje nariadenie (EHS) č. 295/91 (Ú. v. EÚ L 46, 2004, s. 1; Mim. vyd. 07/008, s. 10).